als_Latn dik_Latn sag_Latn
Vuçiç: Shqiptarët, njerëz të besës! Në Kosovë revoltohen me RamënPostuar më: 14 October 2016 18:51
Në dyvjetorin e ngritjes së dronit në ndeshjen mes Serbisë dhe Shqipërisë, marrëdhëniet mes dy vendeve duken ndryshe.
Kryeministri serb, Aleksandër Vuçiç tha se shqiptarët janë njerëz të besës gjatë Forumit të Biznesit Shqipëri-Serbi në qytetin e Nishit.
“Shqiptarët janë njerëz të besës, prandaj duhet punuar me ta”.
“Dua të inkurajoj njerëzit tanë të shkojnë në Shqipëri, të ndërtojnë objekte turistike, të krijojnë kompani të përbashkëta. Shqiptarët e mbajnë fjalën dhe janë njerëz të mirë dhe të punës. Unë jam ndoshta subjektiv, por dua t’u them se kjo është e mirë për Serbinë dhe punoni mirë me ta. I kuptojmë ndarjet politike, por duhet t’i kthehemi të ardhmes”, tha Vuçiç.
Forumi i Biznesit Shqipëri-Serbi në qytetin e Nishit ka zgjuar kureshtjen e qindra gazetarëve dhe biznesmenëve serbë.
Në një takim më të relaksuar se në Beograd, tani duket se gjuha ka ndryshuar.
Edi Rama, pikërisht në 2-vjetorin e dronit, në Nish ka theksuar se nëse shihet mbrapa, është arritur shumë në marrëdhëniet në mes të dyja vendeve. Ai tha se në atë kohë nuk mund të imagjinohej një takim i tillë.
“Një nga arsyet pse ne prodhojmë më shumë histori sesa ç’mund të tresim është se jemi të vegjël dhe kur vjen puna të mendojmë për tregun, tregjet tona janë shumë të vogla të ndara nga njëri-tjetri në një botë që sa vjen dhe bëhet gjithmonë e më e egër nga pikëpamja e konkurrencës. Por ama, nëse ne arrijmë që kush investon në Tiranë, Beograd, Prishtinë, Podgoricë e kështu me radhë të mos investojë thjeshtë brenda kufijve të një tregu të vogël, por të investojë në një treg të gjerë rajonal kemi garantuar një kapërcim historik për njerëzit në funksion të zhvillimit dhe mirëqënies së tyre”, tha Rama.
Megjithatë, vizita e Ramës në Serbi është pritur me skepticizëm në Kosovë.
Fillimisht ishte presidenti Hashim Thaçi që doli kundër tij.
Në Zona e Debatit në Klan Kosova, Thaçi tha se rruga e normalizimit të marrëdhënieve shqiptaro-serbe nuk kalon nga Beogradi në Tiranë, por përmes Prishtinës në territoret e tjera. “Shqipëria dhe Kosova janë dy vende sovrane, por sa më shumë që ka konsultime aq më mirë është. Të dy vendet janë të orientuar kah e ardhmja euro-atlantike. Ne kemi të njëjta ambicie, opinione dhe bindje për zhvillimet. Mendoj që qëndrimet e kryeministrit Edi Rama në Beograd kanë qenë parimore dhe të drejta. Kosova është duke ndërtuar marrëdhënie të mira me të gjitha vendet e Ballkanit, përfshirë edhe Serbinë. Problemet mes Kosovës dhe Serbisë zgjidhen drejtpërdrejtë me mbështetje ndërkombëtare. Por edhe mesazhet e kryeministrit Rama mund të kenë rol ndihmues në këtë proces. Normalizimi i plotë i marrëdhënieve shqiptaro-serbe nuk kalon nga Beogradi përmes Tiranës, por nga Prishtina”.
Më të revoltuara kanë qenë portalet në Kosovë, që thonë se Edi Rama ka cituar gjatë fjalës së tij Ivo Andriçin.
“Do të citoj Andriçin, i cili ka thënë se ndërmjet frikës e shpresës gjithmonë gjendet një hapësirë dhe shumëkush jetën e kalon në atë hapësirë të errët duke pritur atje ku asgjë nuk ndodh kurrë. Besoj se sipërmarrësit, ndërmjet frikës e shpresës, gjithmonë zgjedhin shpresën, sepse në të kundërtën do të falimentonin, ndërsa politikanë zgjedhin frikën, sepse nuk janë në rrezik që të falimentojnë”, tha Rama, sipas mediave serbe.
Portali Lajmi.net pyet nëse Rama e di se kush është Andriç.
“Ivo Andriç, i njohur me elaboratet e tij kundër shqiptarëve, ka qenë diplomat dhe letrar serb e jugosllav, i cili në vitin 1961 ka marrë Çmimin Nobel për Letërsi,” shkruan ky portal.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn